Эвтархойн Ахьмада вертана бухахь юьйлина лаьттачу шен тоьпан лаг т1е п1елг биллира. Цунна вевзира и шира зуламхо. Иза 1аьнди ву ша бохуш лелла боьха х1ума яра. Дукха ч1ираш яра цунна т1ехь нохчийн. Новкъахь шена дуьхьалкхеттачун говр йоккхура цо, некъахо воьра. Тешнабехкаца топ тоьхна Ахьмадана белшах чов йира. Амма Эвтархойн Ахьмад лаг озо кхиънера. Мустаев вуьйжира говрара. Цунна сина метте кхеттера. Т1ом болабелира. Ахьмадна т1е тоьпаш туьйхира дехьара а сехьара а. Вовшийн ларбан г1ерташ болу зуламхой галбевлира. Ахьмада омра дира: го бе царна. Шена гуш болчу мостаг1ашна т1е кхиа цкъа-шозза топ а тоьхна, турца некъ боккхуш чухахкавелира Эвтархойн Ахьмад. Амма ницкъаш сиха д1абаха г1ертара. Чов дера яра, ц1ий дукха оьхура. Шен динан кхеса т1е а вижина, говрара ца вужуш велира иза зуламхойн карара. Органа йисттера Шовда олучу к1отара кхечира Ахьмад. Цунна шен накъостийн маьхьарий, тоьпийн, таррийн г1овг1а а хезара. Цуьнан кхетам сема болх беш бара.